CELEX: 32007R0394
Language: el
Date: 2007-04-12 00:00:00
Title: Κανονισμός (ΕΚ) αριθ. 394/2007 της Επιτροπής, της 12ης Απριλίου 2007 , για την τροποποίηση του παραρτήματος I του κανονισμού (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής

13.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 98/3
            
         
      ΚΑΝΟΝΙΣΜΌΣ (ΕΚ) αριθ. 394/2007 ΤΗΣ ΕΠΙΤΡΟΠΉΣ
   
   της 12ης Απριλίου 2007
   για την τροποποίηση του παραρτήματος I του κανονισμού (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (1), και ιδίως το άρθρο 13 δεύτερη περίπτωση,
   Εκτιμώντας τα ακόλουθα:
   
               (1)
            
            
               Σύμφωνα με τους κανόνες βιολογικής παραγωγής στις εκμεταλλεύσεις, οι οποίοι καθορίζονται στο παράρτημα Ι του κανονισμού (ΕΟΚ) αριθ. 2092/91, τα ζώα πρέπει να τρέφονται με ζωοτροφές βιολογικής παραγωγής. Ωστόσο, ένα περιορισμένο μέρος της σύστασης των σιτηρεσίων επιτρέπεται να περιέχει ζωοτροφές μεταβατικού σταδίου, όπως ορίζονται στο άρθρο 4 σημείο 24 του κανονισμού (ΕΟΚ) αριθ. 2092/91.
            
         
               (2)
            
            
               Οι παραγωγοί σε ορισμένα κράτη μέλη αντιμετωπίζουν επί του παρόντος έλλειψη ζωοτροφών βιολογικής παραγωγής, λόγω συγκομιδών από βιολογικές καλλιέργειες κάτω του μέσου όρου, αυστηρότερων νομικών απαιτήσεων όσον αφορά τη βιολογική προέλευση των ζωοτροφών, καθώς και λόγω της ανάπτυξης των αγορών βιολογικών προϊόντων. Προκειμένου να καλυφθεί αυτή η έλλειψη, κρίνεται σκόπιμο να προβλεφθεί, για περιορισμένο χρονικό διάστημα, αύξηση του ποσοστού ζωοτροφών μεταβατικού σταδίου που επιτρέπεται να περιέχει το σιτηρέσιο.
            
         
               (3)
            
            
               Με την προσωρινή αύξηση του επιτρεπόμενου ποσοστού ζωοτροφών μεταβατικού σταδίου, θα εξασφαλισθεί επίσης ο μελλοντικός εφοδιασμός με ζωοτροφές βιολογικής παραγωγής και, με τη βελτίωση της αγοράς ζωοτροφών μεταβατικού σταδίου, θα δημιουργηθούν κίνητρα για τους γεωργούς ώστε να στραφούν προς τις βιολογικές καλλιέργειες.
            
         
               (4)
            
            
               Επομένως, πρέπει να τροποποιηθεί αναλόγως ο κανονισμός (ΕΟΚ) αριθ. 2092/91.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 14 του κανονισμού (ΕΟΚ) αριθ. 2092/91,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα Ι του κανονισμού (ΕΟΚ) αριθ. 2092/91 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Απριλίου 2007.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 198 της 22.7.1991, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1997/2006 (ΕΕ L 379 της 28.12.2006, σ. 1).
   
      ΠΑΡΑΡΤΗΜΑ
      Στο μέρος B του παραρτήματος I του κανονισμού (ΕΟΚ) αριθ. 2092/91, το σημείο 4.4 αντικαθίσταται από το ακόλουθο κείμενο:
      
                  «4.4.
               
               
                  Έως τις 31 Δεκεμβρίου 2008, έως το 50 % της σύστασης των σιτηρεσίων, κατά μέσον όρο, επιτρέπεται να περιέχει ζωοτροφές μεταβατικού σταδίου. Όταν οι ζωοτροφές μεταβατικού σταδίου προέρχονται από μονάδα η οποία ανήκει στην ίδια εκμετάλλευση, το ποσοστό μπορεί να αυξάνεται σε 80 %.
                  Από την 1η Ιανουαρίου 2009, έως το 30 % της σύστασης των σιτηρεσίων, κατά μέσον όρο, επιτρέπεται να περιέχει ζωοτροφές μεταβατικού σταδίου. Όταν οι ζωοτροφές μεταβατικού σταδίου προέρχονται από μονάδα η οποία ανήκει στην ίδια εκμετάλλευση, το ποσοστό μπορεί να αυξάνεται σε 60 %.
                  Οι ανωτέρω αριθμητικές τιμές εκφράζονται σε εκατοστιαία ποσοστά επί της ξηράς ουσίας ζωοτροφών γεωργικής προέλευσης.».